Nos Guillermus Patruz, decanus Sedelocensis, et nos magister Petrus de Sedeloco, archipresbiter de Sinemuro, notum facimus universis presentes litteras inspecturis, quod in nostra presentia specialiter constitutus dominus Guillermus de Sedeloco, miles, filius condam domini Gaufridi de Sedeloco, militis, defuncti, asserens reverendum in Christo patrem Girardum, Dei gratia episcopum Eduensem, sibi teneri obligatum in IIIe libris Turonensium, occasione et ratione vendicionis sue prepositure de Sedeloco et sue tercie partis quam habebat in emendis de Sedeloco et omnium rerum ut jurium, appendiciarumque et pertinenciarum predicte prepositure, quecumque sint et quocunque modo censeantur; item, ex vendicione domus sue site in castro de Sedeloco, retro domum predicti episcopi, appendiciarumque et pertinenciarum dicte domus; item, messerie sue de Sedeloco, nemorum suorum et terrarum et omnium aliarum rerum quecumque sint et quocunque nomine censeantur, quas habebat idem miles aut habere poterat in justicia et dominio de Sedeloco, et omnium rerum quas habebat aut habere poterat et debebat quocunque titulo seu racione in nundinis de Sedeloco: que omnia predicta erant et movebant de feodo domini episcopi supradicti, ut idem miles asseruit coram nobis, et quam vendicionem omnium premissorum idem Guillermus, miles, predicto domino episcopo et suis successoribus coram nobis asseruit se fecisse non cohactus, non deceptus nec in aliquo circumventus, sed ex certa scientia, publice et in jure coram nobis, recognovit et confessus fuit de predictis IIIe libris ab eodem domino episcopo gratum suum et plenariam solutionem habuisse et recepisse in pecunia numerata legitime, de quibus etiam IIIe libris predicte monete idem Guillermus, miles, predictum dominum Eduensem episcopum suosque successores et ecclesiam suam Eduensem, et heredes suos, si eosdem contingeret pro dicto domino episcopo in aliquo obligari, quittat imperpetuum et absolvit coram nobis. In cujus rei memoriam et testimonium, ad preces et requisitionem ipsius Guillermi, militis, sigilla nostra duximus presentibus apponenda. Datum et actum anno Domini Mº CCº septuagesimo nono, die lune post festum beati Mathei apostoli.